CELEX: 32007D0615
Language: lv
Date: 2007-09-20 00:00:00
Title: 2007/615/EK: Komisijas Lēmums ( 2007. gada 20. septembris ) par benfurakarba neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela (izziņots ar dokumenta numuru K(2007) 4285) (Dokuments attiecas uz EEZ )

21.9.2007   
            
            
               LV
            
            
               Eiropas Savienības Oficiālais Vēstnesis
            
            
               L 246/47
            
         KOMISIJAS LĒMUMS
   (2007. gada 20. septembris)
   par benfurakarba neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela
   (izziņots ar dokumenta numuru K(2007) 4285)
   (Dokuments attiecas uz EEZ)
   (2007/615/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,
   tā kā:
   
               (1)
            
            
               Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir aktīvās vielas, kas iekļautas šīs direktīvas I pielikuma sarakstā un kas pēc izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.
            
         
               (2)
            
            
               Komisijas Regulā (EK) Nr. 451/2000 (2) un (EK) Nr. 703/2001 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas otrā posma īstenošanai un izveidots to darbīgo vielu saraksts, kuras jānovērtē attiecībā uz iespējamību tās iekļaut Direktīvas 91/414/EEK I pielikumā. Benfurakarbs ir minētajā sarakstā.
            
         
               (3)
            
            
               Benfurakarba iedarbība uz cilvēku veselību un vidi ir novērtēta saskaņā ar Regulas (EK) Nr. 451/2000 un (EK) Nr. 703/2001 noteikumiem par vairākiem izmantošanas veidiem, ko ierosinājis pieteikuma iesniedzējs. Turklāt ar minētajām regulām ir izraudzītas ziņotājas dalībvalstis, kuru pienākums ir iesniegt attiecīgos novērtējuma ziņojumus un ieteikumus Eiropas Pārtikas nekaitīguma iestādei (EPNI) saskaņā ar Regulas (EK) Nr. 451/2000 8. panta 1. punktu. Attiecībā uz benfurakarbu ziņotāja dalībvalsts bija Beļģija, un visa attiecīgā informācija tika iesniegta 2004. gada 2. augustā.
            
         
               (4)
            
            
               Dalībvalstu un EPNI speciālisti darba grupas novērtējumā veica novērtējuma ziņojuma salīdzinošo pārskatīšanu un 2006. gada 28. jūlijā to iesniedza Komisijai kā EPNI secinājumus par salīdzinošo pārskatīšanu attiecībā uz darbīgās vielas benfurakarba pesticīdu riska novērtējumu. Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2007. gada 16. martā kā Komisijas pārskata ziņojums par benfurakarbu.
            
         
               (5)
            
            
               Šīs darbīgās vielas novērtēšanā konstatēja vairākus aspektus, kas rada bažas. Benfurakarbs ir viela, kuras galvenais metabolīts ir karbofurāns, kas savukārt ir saskaņā ar Direktīvu 91/414 pārskatīta darbīgā viela. Benfurakarba lietošana sekmē metabolīta karbofurāna rašanos, kas ir daudz toksiskāks nekā pamatsavienojums benfurakarbs. Attiecībā uz karbofurāna atliekām, kas rodas, lietojot benfurakarbu, novērtējums rada bažas par akūtu ietekmi uz mazāk aizsargātu patērētāju grupām, jo īpaši bērniem. Tomēr EPNI ir paziņojusi, ka nav iespējams pilnībā novērtēt risku patērētajiem, jo pieteikuma iesniedzēja iesniegtajos materiālos trūkst datu. Turklāt dati, kas tika sniegti oficiālā termiņa ietvaros nebija pietiekami, lai EPNI ļautu gruntsūdeņu piesārņojuma ar metabolītiem, kas nav karbofurāns, riska pilnīgu novērtēšanu. Visbeidzot, ar pieejamo informāciju netika pierādīts, ka iedarbība uz putniem un zīdītājiem, ūdens organismiem, uz zemes mītošiem organismiem, sliekām un citiem blakusorganismiem ir pieņemama. Līdz ar to, pamatojoties uz pieejamo informāciju, nebija iespējams izdarīt secinājumus par to, ka benfurakarbs atbilst kritērijiem, lai to iekļautu Direktīvas 91/414/EEK I pielikumā.
            
         
               (6)
            
            
               Komisija aicināja pieteikuma iesniedzēju iesniegt apsvērumus par salīdzinošās pārskatīšanas rezultātiem un par to, vai darbīgo vielu turpmāk atļaut vai neatļaut. Pieteikuma iesniedzējs iesniedza apsvērumus, kas tika rūpīgi izskatīti. Tomēr, neskatoties uz pieteikuma iesniedzēja sniegtajiem argumentiem, minētās bažas nevarēja novērst, un novērtējumi, kurus veica, pamatojoties uz informāciju, ko iesniedza un novērtēja EPNI speciālistu sanāksmēs, neliecina, ka, ņemot vērā paredzētos izmantošanas nosacījumus, benfurakarbu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.
            
         
               (7)
            
            
               Tādēļ benfurakarbs nav iekļaujams Direktīvas 91/414/EEK I pielikumā.
            
         
               (8)
            
            
               Jāveic pasākumi, lai atļaujas augu aizsardzības līdzekļiem, kuros ir benfurakarbs, noteiktā laikposmā tiktu atsauktas un netiktu pagarinātas un tādiem augu aizsardzības līdzekļiem netiktu izsniegtas jaunas atļaujas.
            
         
               (9)
            
            
               Papildlaiks, ko dalībvalsts piešķir to augu aizsardzības līdzekļu krājumu likvidēšanai, glabāšanai, laišanai tirgū un lietošanai, kuros ir befurakarbs, jānosaka līdz 12 mēnešiem, lai esošos krājumus varētu izlietot viena augšanas perioda laikā, tādējādi nodrošinot, ka augu aizsardzības līdzekļi, kuros ir benfurakarbs, ir pieejami lauksaimniekiem 18 mēnešus pēc šā lēmuma pieņemšanas dienas.
            
         
               (10)
            
            
               Šis lēmums neierobežo iespēju iesniegt pieteikumu attiecībā uz benfurakarbu saskaņā ar Direktīvas 91/414/EEK 6. panta 2. punkta noteikumiem ar nolūku iekļaut to minētās direktīvas I pielikumā.
            
         
               (11)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Benfurakarbu kā darbīgo vielu neiekļauj Direktīvas 91/414/EEK I pielikumā.
   2. pants
   Dalībvalstis nodrošina, ka:
   
               a)
            
            
               atļaujas augu aizsardzības līdzekļiem, kuros ir benfurakarbs, atsauc līdz 2008. gada 20. martam;
            
         
               b)
            
            
               no šā lēmuma publicēšanas dienas nepiešķir un nepagarina atļaujas augu aizsardzības līdzekļiem, kuros ir benfurakarbs.
            
         3. pants
   Papildlaiks, ko dalībvalsts piešķir saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2009. gada 20. martā.
   4. pants
   Šis lēmums ir adresēts dalībvalstīm.
   
      Briselē, 2007. gada 20. septembrī
      
         
            Komisijas vārdā —
         
            Komisijas loceklis
         
         Markos KYPRIANOU
      
   
   
      (1)  OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/52/EK (OV L 214, 17.8.2007., 3. lpp.).
   
      (2)  OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).
   
      (3)  OV L 98, 7.4.2001., 6. lpp.